b'\n_START_ARTICLE_\nChristine Kaufmann\n_START_SECTION_\nBakgrunn\n_START_PARAGRAPH_\nHun ble f\xc3\xb8dt av tysk far og fransk mor. Moren var maskemakeren. Genevi\xc3\xa8ve Gavaert. Faren var Luftwaffeoffiseren Johannes Kaufmann._NEWLINE_Kaufmann hadde ogs\xc3\xa5 tsjirkassiske aner._NEWLINE_Moren var p\xc3\xa5 grunn av krigen omkvartert, og det er derfor Kaufmann ble f\xc3\xb8dt i Lengdorf - uten at noen av foreldrene hadde noen tilknytning dit. Hun vokste opp i M\xc3\xbcnchen._NEWLINE_Hun virket det meste av sin karri\xc3\xa8re i Tyskland. Hun bodde i M\xc3\xbcnchen og i Hamburg.\n_START_SECTION_\nSkuespilleri\n_START_PARAGRAPH_\nHun begynte i barneballetten ved operaen i M\xc3\xbcnchen, og debuterte p\xc3\xa5 film i 1952 med Im wei\xc3\x9fen R\xc3\xb6\xc3\x9fl. Hun ble barnestjerne gjennom filmen Rosen-Resli fra 1954, en av de st\xc3\xb8rste vesttyske kinosuksesser._NEWLINE_I 1963 ble hun gift med den amerikanske skuespilleren Tony Curtis, og fikk d\xc3\xb8trene Alexandra (1964) og Allegra (1966). Curtis og Kaufmann ble skilt i 1968. Hun ble kjent for et engelskspr\xc3\xa5klig publikum da hun spilte mot Kirk Douglas i Town Without Pity._NEWLINE_Senere har hun spilt i tyske filmer, blant annet Rolf von Sydows fjernsynsfilm Wie ein Blitz. Etter \xc3\xa5 ha hatt roller i fjernsynsserier som Der Kommissar og Derrick begynte hun \xc3\xa5 samarbeide med regiss\xc3\xb8ren Werner Schroeter, og spilte i filmer som Der Tod der Maria Malibran (1971), Willow Springs (1973), Goldflocken (1976) og Tag der Idioten (1981)._NEWLINE_Hun h\xc3\xb8stet ogs\xc3\xa5 mye anerkjennelse for rollene som \xc2\xabEdith Harms-Schiele\xc2\xbb (hustru av maleren Schiele) i Herbert Veselys film Egon Schiele- Exzesse (1981) og for roller i Rainer Werner Fassbinders filmer Lili Marleen og Lola._NEWLINE_Kaufmann takket nei til hovedrollen i Stanley Kubricks Lolita. Rollen ble til slutt besatt med Sue Lyon._NEWLINE_Kaufmann var forretningskvinne og solgte kosmetiske produkter. Hun skrev b\xc3\xb8ker om helse og skj\xc3\xb8nnhet, i tillegg til to selvbiografier. Hun snakket tysk, fransk og engelsk._NEWLINE_Hun d\xc3\xb8de i M\xc3\xbcnchen den 28. mars 2017 som f\xc3\xb8lge av blodkreft. Hun ble 72 \xc3\xa5r gammel.'